**Informatīvais ziņojums**

**„Par Latvijas Republikas valdības un Eiropas Kosmosa aģentūras Eiropas sadarbības valsts līgumā minēto saistību izpildi”**

Ministru kabineta 2013.gada 27.augusta sēdes protokola (Prot.Nr.46 102.§) „Par valsts budžeta jaunajām politikas iniciatīvām 2014., 2015. un 2016.gadam” ietvaros netika atbalstīta Izglītības un zinātnes ministrijas (turpmāk – ministrija) viena no jaunajām politikas iniciatīvām - „Latvijas dalības Eiropas Kosmosa aģentūras Eiropas sadarbības valsts statusā nodrošināšana”. Ņemot vēra minēto un pamatojoties uz Ministru prezidenta 2013.gada 17.septembra rezolūciju Nr.90/TA-2454 izglītības un zinātnes ministram Vjačeslavam Dombrovskim, ministrija ir sagatavojusi informatīvo ziņojumu ar priekšlikumiem par minētās iniciatīvas ietvaros īstenojamajiem pasākumiem, kuri saistīti ar Latvijas Republikas valdības un Eiropas Kosmosa aģentūras Eiropas sadarbības valsts līguma (turpmāk – ESV līgums) finansēšanu un Latvijas turpmāko rīcību saistībā ar sadarbību ar Eiropas Kosmosa aģentūru (turpmāk – EKA).

**Ministrijas un EKA sadarbības attīstības gaita:**

1. 2009.gada 23.jūlijā izglītības un zinātnes ministre Tatjana Koķe Latvijas Republikas valdības vārdā parakstīja Latvijas Republikas valdības un Eiropas Kosmosa aģentūras līgumu par sadarbību kosmosa jomā miermīlīgiem mērķiem. Minētais līgums ir stājies spēkā.
2. 2010.gada 23.-25.martā tika organizēts EKA ekspertu audits Latvijā, kura mērķis bija novērtēt Latvijas gatavību EKA sadarbības valsts statusam un tā rezultātā EKA eksperti novērtēja Latvijas pētniecisko, rūpniecisko un intelektuālo infrastruktūru un tehniskās iespējas kā potenciāli atbilstošas, lai startētu EKA kosmosa programmās.
3. 2011.gada 4.ceturksnī ministrija veica pasūtījumu ekonomiski tehniska pamatojuma izstrādei par Latvijas dalību EKA sadarbības valsts statusā, lai iespējami pilnvērtīgi un ilgtermiņā izvērtētu visas potenciālās Latvijas izmaksas un ieguvumus no Latvijas iesaistīšanās EKA sadarbības valsts statusā sākot ar 2014.gadu.
4. 2012.gada 3.ceturksnī saskaņā ar Valdības rīcības plānā Deklarācijas par Valda Dombrovska vadītā Ministru kabineta iecerēto darbību īstenošanai (apstiprināts ar Ministru kabineta 2012.gada 16.februāra rīkojumu Nr.84) (turpmāk – rīcības plāns) paredzēto – noslēgt Eiropas sadarbības valsts līgumu ar EKA, lai īstenotu rīcības plāna 10.2 punkta pasākumu „Dalība Eiropas Kosmosa aģentūras projektos kosmosa tehnoloģijās” – izstrādāts likumprojekts „Par Latvijas Republikas valdības un Eiropas Kosmosa aģentūras Eiropas sadarbības valsts līgumu”.
5. Ministru kabineta 2012.gada 11.decembra sēdē (prot.Nr.70 14.§ ), atbalstīta Latvijas Republikas valdības un Eiropas Kosmosa aģentūras Eiropas sadarbības valsts līguma parakstīšana, izglītības un zinātnes ministru pilnvarojot parakstīt līgumu.
6. 2013.gada 15.martā izglītības un zinātnes ministrs Roberts Ķīlis Latvijas Republikas valdības vārdā parakstīja ESV līgumu. ESV Līgums stājas spēkā pēc tā ratificēšanas saeimā un PECS hartas parakstīšanas 2014.gada 14.martā.
7. Sākot ar 2013.gada 25.aprīli, ir uzsāktas šādas darbības, kas ir paredzētas saskaņā ar noslēgto ESV līgumu:
   1. š.g. 25.aprīlī EKA kopā ar ministriju organizēja informatīvo sanāksmi Rīgā potenciālajiem EKA projektu pieteicējiem, kurā piedalījās ap 50 pārstāvjiem no 23 institūcijām;
   2. š.g.6.maijā EKA izsludināja pieteikšanos pirmajam EKA PECS (*Plan of European Cooperating State -* Eiropas Sadarbības valsts plāns) projektu uzsaukumam (turpmāk – uzsaukums);
   3. š.g.1.jūlijā uzsaukums noslēdzās un tā rezultātā ar kosmosu jomu saistītās zinātniskās institūcijas un uzņēmumi iesniedza 33 projektus;
   4. no š.g. 8.jūlija līdz 13.septembrim EKA eksperti izvērtēja iesniegtos projektus;
   5. š.g. 3.oktobrī EKA eksperti kopā ar ministriju atlasīja finansējamos EKA PECS projektus Rīgā, tā rezultātā 100% finansēšanai ir atlasīti 10 projekti 1 135 783 EUR apmērā (turpmāk – EKA PECS projekti). Starp finansējuma ieguvējām ir 8 zinātniskās institūcijas un 2 komercsabiedrības. Turpmāko 5 gadu laikā, ir paredzēti vēl vismaz 3 šādi uzsaukumi.

8. Turpmāk paredzētās darbības saskaņā ar ESV līgumu pēc ESV līguma ratificēšanas Saeimā:

8.1. 2014.gada 14.martā - EKA PECS hartas parakstīšana, kurā tiek definēti Latvijas finansiālā ieguldījuma termiņi un nosacījumi;

8.2. 2014.gada 31.martā pēc PECS hartas parakstīšanas pirmā maksājuma veikšana EKA ne mazāk kā 948 785 LVL apmērā (1 373 356 EUR)

**Nepieciešamais papildus finansējums**

Saskaņā ar 2013.gada 15.martā parakstīto ESV līgumu II.4.2. punktā minēto „Minimālais finanšu iemaksas apmērs, kas nepieciešams jebkuras Eiropas Sadarbības Valsts dalībai Eiropas Sadarbības Valsts Plānā uz pieciem gadiem, ir EUR 5 miljoni (pieci miljoni eiro) 2001. gada ekonomiskajos apstākļos”. Ņemot to vērā, nav iespējams noteikt precīzu summu līguma darbības gados no 2014 līdz 2018.gadam. Tomēr saskaņā ar Eiropas Kosmosa aģentūras eksperta prognozēto 2014.gada ekonomiskajos apstākļos šī summa varētu sastādīt EUR 1.350 miljoni, jeb **LVL 948 785[[1]](#footnote-1)**. (1 350 000\*0,702804= 948 785LVL). Savukārt par katru nākamo gadu, ņemot vērā ekonomiskos apstākļus gada maksājuma summa pieaug pa aptuveni EUR 50 tūkst. jeb LVL 35.14 tūkst. LVL 948 785 ir jāpārskaita reizi gadā, sākot no 13 mēneša pēc ESV līguma parakstīšanas. Ņemot vērā, ka ESV līgums tika parakstīts 2013.gada 15.martā, pirmais maksājums ap 948 785 LVL apmērā ir jāpārskaita 2014.gada 31.martā. Savukārt nākamajos gados maksājumi jāveic trīs reizes gadā februārī, jūnijā un oktobrī summu sadalot trīs daļās.

Paredzamais aptuvenais nepieciešamais finansējums līgumā minēto saistību izpildei no 2014.-2018.gadam.

|  |  |  |  |  |  |
| --- | --- | --- | --- | --- | --- |
|  | 2014.gads | 2015.gads | 2016.gads | 2017.gads | 2018.gads |
| (tūkst. latu)  2001.gada ekonomiskajos apstākļos | 702.4 | 702.4 | 702.4 | 702.4 | 702.4 |
| (tūkst. latu)  attiecīgā gada ekonomiskajos apstākļos + 2 jaunu štatu vietu uzturēšana | 965.2 | 983.9 | 1 019.0 | 1 070.6 | 1 105.7 |

Lai nodrošinātu Izglītības un zinātnes ministrijas papildu funkciju izpildi, kas saistīts ar kosmosa politikas īstenošanu un uzsāktās sadarbības nodrošināšanu ar EKA, uz laiku ir nepieciešams izveidot 2 jaunas darbinieku štata vietas. To paredzamās izmaksas: 2014.gadā 1373.16 (alga divām štata vietām mēnesī, 4.kvalifikācijas pakāpe, 9.algu grupa) X12 (mēnešu skaits) = **16 478** LVL. Divu darbinieka vietu tehniskais nodrošinājums sastāda: 916 LVL (darba telpas iekārtošana un datortehnikas nodrošināšana) X2=**1832** LVL. Sākot no 2014.gada divu darbinieku algošanai paredzēts **16 478** LVL gadā.

Līdz ar to kopējais paredzamais finansējuma apmērs likumprojekta izpildei ir **5 144.4** tūkst. latu laika periodā 2014. – 2018.g.

Atbilstoši Ministru kabineta 2012.gada 11.decembra noteikumiem Nr. 867 [„Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam”](http://www.likumi.lv/doc.php?id=253649) un to pielikumam, izpildot Ministru kabineta 2013.gada 28.maija sēdes protokollēmumā(Prot.Nr.32 48.§) noteikto[[2]](#footnote-2) ministrija ar 2013.gada 3.jūnija vēstuli Nr.01-10/2435 iesniedza Finanšu ministrijā un Pārresoru koordinācijas centrā jaunās politikas iniciatīvas pieprasījumu „Latvijas dalības Eiropas Kosmosa aģentūras Eiropas sadarbības valsts statusā nodrošināšana”. Jaunās politikas iniciatīvas ietvaros 2014.-2016.gadam tika skaidrots, ka iniciatīvas mērķis ir veicināt un attīstīt ar kosmosa jomu saistītu tehnoloģiju, pielietojumu, zinātnes un komercdarbību attīstību, lai pēc 5 gadiem varētu pievienoties Eiropas Kosmosa aģentūras (EKA) konvencijai par Eiropas Kosmosa aģentūras dibināšanu, kura tika parakstīta Parīzē 1975. gada 30.maijā, kā pilnvērtīga EKA dalībvalsts. EKA PECS programmas mērķis ir uzlabot valsts kosmosa industrijas kapacitāti, kas praktiski nozīmē dažādu zinātnisku un rūpniecisko projektu veikšanu kosmosa jomā. **Saskaņā ar** **Ministru kabineta 2013.gada 27.augusta sēdē (Prot.Nr.46 102.§) nolemto, finansējums līguma izpildes nodrošināšanai nav atbalstīts.**

Ņemot vērā minēto, ministrija sniedz trīs iespējamos risinājuma priekšlikumus finansējuma nodrošināšanai:

1. **nefinansēt minētos 10 apstiprinātos EKA PECS projektus un neparakstīt PECS hartu.**

Tādā gadījumā Latvija būs pirmā valsts EKA vēsturē, kura parakstot ESV līgumu to būs pārtraukusi, neparakstot EKA PECS hartu. Tas negatīvi ietekmēs Latvijas starptautisko reputāciju un uzticību EKA, to dalībvalstīs un lielākajā tās partnerī Eiropas Komisijā. Latvijas iespējas tuvākajā nākotnē kļūt par EKA sadarbības valsti un pilntiesīgu EKA dalībvalsti būs zudušas. Latvijas zinātnisko institūciju un uzņēmumu izstrādātie 33 EKA PECS projekti un it īpaši 10 no tiem, kurus atlasīja, zaudēs jēgu – būs nelietderīgi izlietoti valsts finanšu līdzekļi, laiks un ieguldītais darbs. Vienlaikus ministrija būs pārkāpusi tiesiskās paļāvības principu, maldinot projektu pieteicējus. Ministrija un partneru (Kosmosa tehnoloģiju klasteris)ieguldītais darbs un līdzekļi (personāla noslodze, iztērētie līdzekļi ekonomiskās analīzes veikšanai) 3 gadu garumā būs izlietoti nelietderīgi. EKA ekspertu darbs 3 gadu garumā būs izlietots (komandējumi uz Latviju, EKA PECS projektu vērtētāju darbs, finansētie Latvijas doktoranti EKA institūcijās) nelietderīgi. Šāda rīcība negatīvi atsauktos arī Latvijas prezidentūras 2015.gadā, kā ietvaros Latvijai būs jāvada Kosmosa darba grupa, kur galvenais Eiropas Komisijas partneris ir EKA.

1. **Atbalstīt finansējuma piešķiršanu Latvijas dalībai EKA sadarbības valsts statusā virzot to izskatīšanā Saeimā balsojumā par likumprojektu „Par valsts budžetu 2014.gadam” otrā lasījumā.**

Tādā gadījumā Latvija turpina pildīt jau uzņemtās saistības ar EKA un nepārkāpj tiesiskās paļāvības principu pret Latvijas ar kosmosa jomu saistītajiem zinātniskajiem institūtiem un uzņēmumiem.

Vienlaikus saskaņā ar ministrijas pasūtīto „Izmaksu, ieguvumu/ieņēmumu (finanšu analīze, ekonomiskā analīze), alternatīvu un risku analīze Latvijas iespējamai kļūšanai par Eiropas Kosmosa aģentūras Eiropas sadarbības valsti 2013.gadā” ir sagaidāma pozitīva investīciju atdeve[[3]](#footnote-3). Sadarbības scenārijs ar EKA uzrāda pozitīvus investīciju atdeves rādītājus, kur katrs ieguldītais lats sniedz atdevi vairāk kā 1 lata apmērā, t.i. atdeve tiek plānota robežās starp 1.12 un 1.46 latiem uz katru ieguldīto latu, neskaitot EKA kontraktu apgrozījuma multiplikatorus, kas raksturo kosmosa starpnozares kopējo spēju EKA kontraktos iegūtās zināšanas komercializēt. Vidēji gadā papildus apgrozījums kosmosa starpnozarē varētu sasniegt nepilnus 2 milj. līdz pat 7.5 milj. latu papildus nodrošinātā nodarbinātība sasniegtu aptuveni no 70 līdz 270 pilna laika darba vietām, savukārt papildus radītā iekšzemes kopprodukta vērtība no 1 līdz 4 miljoniem latu vidēji gadā.

1. **Uzsākt pārrunas ar EKA par iespēju pagarināt PECS hartas parakstīšanas termiņu uz 2015.gada janvāri, tādejādi pagarinot ESV līguma stāšanās spēkā laiku.**

Tādā gadījumā Ministru kabinetam ir jāpieņem lēmums, kas paredz augstāk minēto finansiālo līdzekļu rezervēšanu uz 2015.gadu un ministrijai ir jāuzsāk sarunas ar EKA par grozījumu veikšanu ESV līgumā. Vienlaikus ir jāņem vērā, ka tāds precedents līdz šim EKA nav bijis un var negatīvi ietekmēt Latvijas starptautisko reputāciju. EKA Padome, kura sastāv no 20 EKA dalībvalstu delegātiem var neatbalstīt PECS hartas pagarināšanas iespēju, jo katra dalībvalsts par to lemj atsevišķi. Tāpat divu, EKA vērtētāju vislabāk novērtēto projektu īstenošana nebūs iespējama, jo dēļ savas specifikas šie projekti var tikt īstenoti tikai līdz 2015.gada sākumam.

**Ministrija atbalsta B risinājuma priekšlikuma pieņemšanu.**

Izglītības un zinātnes ministrs V.Dombrovskis

Vizē: Politikas iniciatīvu un attīstības

departamenta direktore,

valsts sekretāres pienākumu izpildītāja L.Lejiņa

10.10.2013 16:07

1681

Karolis, 67047996

kaspars.karolis@izm.gov.lv

1. Ņemot vērā, ka Likumprojekts „Par Latvijas Republikas valdības un Eiropas Kosmosa aģentūras Eiropas sadarbības valsts līgumu” un Ministru kabineta protokollēmuma projekts tika izstrādāts jau 2011.gadā, bet apstiprināts tikai 2012.gada 11.decembra Ministru kabineta sēdē (sēdes prot.Nr.70 14.$ 4.punkts), par ikgadējo dalības summu tika izmantota EUR 1,237 miljoni gadā, kas tika norādīta EKA ekspertu vīzītē Latvijā 2011.gada 22.jūnijā, savukārt šobrīd saskaņā ar EKA ekspertu norādīto informāciju 2013.gada 15.marta vizītē, tiek prognozēta iepriekš norādītā summa **LVL 948 785** uz 2014.gadu. [↑](#footnote-ref-1)
2. Jautājumu par papildu finansējuma piešķiršanu likuma izpildei izskatīt kā jauno politikas iniciatīvu, un Izglītības un zinātnes ministrijai saskaņā ar Ministru kabineta 2013.gada 5.februāra rīkojuma Nr.40 "Par likumprojekta "Par vidēja termiņa budžeta ietvaru 2014., 2015. un 2016.gadam" un likumprojekta "Par valsts budžetu 2014.gadam" sagatavošanas grafiku" pielikuma 4.punktu iesniegt to Finanšu ministrijā un Pārresoru koordinācijas centrā līdz 2013.gada 3.jūnijam. [↑](#footnote-ref-2)
3. Ar detalizētu analīzi ir iespējams iepazīties Izglītības un zinātnes ministrijas sagatavotajā Koncepcijā projektā par kosmosa tehnoloģiju attīstību un kosmosa rīcībpolitikas ieviešanu valstī (izskatīts MKK 19.10.2011 41#4) [↑](#footnote-ref-3)